Da det ringede ind til undervisning på Klostermarkskolen i Aalborg vidste 6.a at dagen skulle gå med fordybelse. De kiggede dog en ekstra gang, da deres lærer Christophe Thouin lagde en pattegris på bordet i natur-og teknologi-lokalet. - Nu skal der ses, høres, lugtes og smages, siger Christophe Thouin. - Det handler om, at få hænderne i materialet. Det er det jeg brænder for, siger læreren, der kommer fra Frankrig. - Det er synd for grisen, lyder det fra Thilde Kofoed fra 6.a. Alligevel kigger hun nysgerrigt på grisen, og mærker på blandt andet tungen.
6.a på Klostermarkskolen skulle fredag fordybe sig efter tre uger med emnet "krop og ernæring" på skoleskemaet. Det skete ved at overvære en dissektion.